Steeds geen nuwe regulasies vir restauranteDaar is geen aanduiding van wanneer aansit-etes by restaurante hervat mag word nie. (Foto: pixabay) Terwyl die persoonlikesorgbedryf juig omdat hy ná sowat drie maande weer mag sake doen, wag restaurante wat aansit-etes wil bedien steeds op regulasies daaroor. Wendy Alberts, uitvoerende hoof van die Restaurantvereniging van Suid-Afrika (Rasa), het gesê hulle is ingelig dat daar onverpoosd gewerk word om die regulasies af te handel. Pres. Cyril Ramaphosa het Woensdagaand aangekondig dat meer bedrywe voortaan toegelaat word om hul werksaamhede te hervat. Plekke soos casino’s, haarsalonne, hotelle en gastehuise word nou ook toegelaat om te heropen. Vrydag is die regulasies vir die persoonlikesorgdienstebedryf in die Staatskoerant aangekondig wat beteken hulle mag onder streng voorwaardes weer heropen. Die regulasies vir restaurante is egter steeds nie aangekondig nie en daar is geen aanduiding van wanneer dit verwag kan word nie. In dié stadium mag etes dus steeds net afgelewer of self by eetplekke afgehaal word. Verskeie restaurante het weens die verbod reeds hul deure permanent gesluit en daar is vrese dat talle ander dieselfde sal moet doen. Alberts het gesê die bedryf hoop om dié week nog sy deure heeltemal te open.